กรุงไทยดันสาขาภูธร ลุยเอสเอ็มอีไซส์เล็ก
การเปิดเผยตัวเลขสินเชื่อเดือน ม.ค. ที่ชะลอตัวลงทั้งจากเดือนก่อนหน้า และจากช่วงเดียวกันของปีก่อน โดยมีแนวโน้มจะชะลอยาวตลอดทั้งไตรมาสแรก โดยเฉพาะในด้านสินเชื่อธุรกิจนั้น ทำให้เป็นที่น่ากังวลว่า สถานการณ์การค้าและการลงทุนของภาคธุรกิจไทยปีนี้ อาจไม่ฟื้นตัวสดใสขึ้นจริงอย่างที่หลายฝ่ายเคยคาดการณ์ไว้
3 มี.ค. 2558

การเปิดเผยตัวเลขสินเชื่อเดือน ม.ค. ที่ชะลอตัวลงทั้งจากเดือนก่อนหน้า และจากช่วงเดียวกันของปีก่อน โดยมีแนวโน้มจะชะลอยาวตลอดทั้งไตรมาสแรก โดยเฉพาะในด้านสินเชื่อธุรกิจนั้น ทำให้เป็นที่น่ากังวลว่า สถานการณ์การค้าและการลงทุนของภาคธุรกิจไทยปีนี้ อาจไม่ฟื้นตัวสดใสขึ้นจริงอย่างที่หลายฝ่ายเคยคาดการณ์ไว้
อย่างไรก็ตาม ล่าสุด ธนาคารกรุงไทยซึ่งเป็นธนาคารรัฐอีกแห่ง ได้ประกาศลุยสนามธุรกิจขนาดกลางและขนาดย่อม (เอสเอ็มอี) แล้ว โดยเน้นให้ความช่วยเหลือเอสเอ็มอีไซส์เล็ก หรือ sSME ภายใต้แนวคิดสินเชื่อ sSME กรุงไทยเอาใจไซส์เล็ก
ธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย เปิดเผยว่า ในปี 2558 นี้ ธนาคารจะให้ความสำคัญเป็นพิเศษกับสินเชื่อธุรกิจ SME ขนาดเล็ก เนื่องจากปัจจุบันมีผู้ประกอบการกว่า 5 แสนรายกระจายอยู่ทั่วประเทศ แต่ยังมีข้อจำกัดในการเข้าถึงแหล่งเงินในระบบ
ในครั้งนี้ กรุงไทยเน้นการปล่อยสินเชื่อให้เอสเอ็มอีขนาดเล็กที่ต้องการวงเงินไม่เกิน 20 ล้านบาท ลูกค้าต้องมีประสบการณ์ในการทำธุรกิจไม่น้อยกว่า 2 ปี และมีพฤติกรรมการชำระหนี้ที่ดี โดยจะเพิ่มความยืดหยุ่นด้านเอกสาร ให้ลูกค้าสามารถนำเอกสารอื่นๆ มาประกอบการขอสินเชื่อ เช่น ใบสั่งซื้อสินค้าของคู่ค้าได้ กรุงไทยจะปล่อยกู้ผ่านเครือข่ายสาขากว่า 1,200 แห่งทั่วประเทศ โดยเฉพาะในต่างจังหวัด ซึ่งเป็นเครือข่ายที่แข็งแกร่งของกรุงไทย พร้อมตั้งเป้าการเติบโตที่ 25%
แม้การรุกตลาดเอสเอ็มอีไซส์เล็กอาจมองได้ว่าเป็นการสนองนโยบายรัฐบาลทางหนึ่ง แต่กรุงไทยก็ยังมั่นใจในระบบการบริหารความเสี่ยงที่จะไม่ก่อปัญหาเป็นหนี้เสียในภายหลัง รวมทั้งระบบการพิจารณาและอนุมัติสินเชื่อที่ได้มาตรฐานและรวดเร็ว หลังจากที่มีการทำโครงการ KTB Retail Transformation และตั้ง Loan Factory โดยเน้นใช้พนักงาน 500 คน ที่เชี่ยวชาญการพิจารณาสินเชื่อตามประเภทธุรกิจ จึงมั่นใจว่าแม้จะปล่อยเพิ่มและปล่อยเร็ว แต่จะไม่เป็นปัญหาภายหลัง